
slItt nő a kardos sás, a barna buzogány, 
Indája itt köt az ötszarvú  súlyomnak, 
Iromba jércéit a vízi tyúk viszi, 

Sűrű sora közt zúgó  nádasoknak" 


(Tompa Mihály: — Az ördögszekérről) 


A szárazon csodákat művelő ember ősi vággyal vonzódik a vizek- 
hez és környékükhöz, a természet legüdébb foltjaihoz. Nem csoda, 
hiszen a vízi, lápi és mocsári világ semmi máshoz nem hasonlítható. 
A folyószabályozások és lecsapolások előtt hazánk jelentős részét 
uralta a víz élővilágával. Csodálatos és félelmetes volt ez egyszerre. 
A múlt század közepi Bodrogköz lápvidékéről írja a krónikás: 
, Sok község él csupa lúdtenyésztés-nádlás vagy csíkhalfogásból, 
marhát őriz, a lápot használja, szántóföldje nincs..." Őslakosain, 
a csikász, halász, pákász, madarász embereken kívül a történelmi 
viharokban, tatár-török támadáskor nyújtott védelmet elődeink- 
nek. Nem volt ám itt tanácsos idegennek kószálni, mert ,, ha valaki 
félrelépett az ösvényről, akkor néhány perc múlva már csak le- 
vegőbuborékok jelezték. .. a helyét". Sajnos lakosaihoz is kegyet- 
len volt: a malária nem válogatott. 

A vizek, lápok elzártságuk révén háborítatlanul őrizhették mára 
már megtizedelődött növényritkaságaikat. Növényei azonban még 
ma is számtalan meglepetést tartogatnak számunkra a szárazföldi- 
től eltérő vízi környezetben való életmód miatt. 

Kötetünkben tavaink, folyóink nyílt vizeinek és partjainak nö- 
vényeit mutatjuk be a mocsarak és lápok növényzetével együtt. 
Utalunk arra is, hogy e növények az ott élő ember számára egyben 
élelemforrásként, gyógyírként és használati tárgyként is szolgáltak. 
A nyílt vizek hínárját szabadon lebegő, valamint aljzaton gyöke- 
rező - úszó és víz alá merült - növények alkotják. A mocsarak nö- 
vényeinek kisebb-nagyobb része mindig kiáll a vízből. A lápok víz- 
zel gazdagon ellátott, mindig nedves, tőzeges talajú területek, ahol 
még a víztükör is megcsillan. 


1. Fehér tündérrózsa (Nymphaea alba). A tündérrózsafélék úszó 
levelű, aljzaton gyökerező hínárnövények. Tojásdad, bőrnemű le- 
veleikről a víz könnyen lepereg. A vízfenéken vízszintesen kúszó 
gyöktörzsről hosszú levélnyelek erednek. A virágkocsányok belse- 
jében szellőzőjáratok biztosítják a víz alá merült szervek levegővel 
való ellátását. További alkalmazkodásra vall, hogy a gázcsere- 
nyílások a szokásostól eltérően a levelek színén találhatók. Álló 
vagy igen lassú folyású vizeinkben él a fehér tündérrózsa, amely 


csak nappal nyitja ki hófehér virágait. 


2. Sárga vízitök vagy tavirózsa (Nuphar lutea). Az alföldi holtágak, 
tavak vizeiben tenyésző másik tündérrózsafaj hazánkban. Szintén 
hínárnövény. Miután virágait a rovarok megporozták, gömb 
alakú termések képződnek, amelyekben a magvak úszva terjed- 
nek (L.: Vadvirágok I., 26. o.). 


3-4. Piros és kék virágú tündérrózsa (Nymphaea rubra és N. coeru- 
lea). A növénycsalád legszebb fajai a meleg égöv vizeiben pompáz- 
nak, közülük a piros és kék virágú tündérrózsa meleg vizű tavaink- 
ban, medencéinkben is meghonosodott (Hévíz, budai fürdők, Eger, 
Miskolc-Tapolca). Külön említést érdemel a nílusi tündérrózsa 
(N. lotus var. thermalis), amely a földtörténet meleg időszakából 
maradt fenn Nagyvárad- Püspökfürdő meleg vizű Pece patakjában. 
A tündérrózsákat az ősi keleti vallásokban a megtisztulás és az új- 
jászületés jelképeként tisztelték. Az ókori Egyiptomban Ízisz és 
Ozirisz tiszteletére áldozták föl. A bőséget szimbolizálta, mivel a 
tündérrózsák életciklusa a Nílus életet adó áradásával kezdődött, 
és annak visszahúzódásával fejeződött be. A fáraók korában épült 
templomokban napjainkig fennmaradtak a tündérrózsa-ábrázolá- 
sok. Minden részük ehető, valamikor napi étekként szolgáltak. 
Egykor Európában, így hazánkban is élelemnek számított. Dél- 
Amerikában a bennszülöttek az ott vízi kukoricának nevezett tavi- 
rózsák magvaiból lisztet őrölnek. 

A békalencsefélék sokszor óriási zöld szőnyeget alkotva lepik el 
az állóvizek felszínét. Rendkívül kis méretűek. A lencse alakú test 
élesen el sem különülő rövid szárból és egyetlen levélből áll. Ritkán 
virágzanak. Vegetatív úton hihetetlen gyorsan szaporodnak. Né- 
hány egyed utódai képesek pár nap alatt teljesen beborítani a víz- 
felszínt. A víziszárnyasok kedvenc csemegéi. Kosárszámra gyűjtöt- 
ték valamikor a háziszárnyasok etetésére is. 


1. Púpos békalencse (Lemna gibba). A félgömb formájú, púpos bé- 
kalencse alsó felén kiboltosodik, egygyökerű. Jó kísérleti növény. 


2. Keresztes békalencse (Lemna trisulca). Gyakran alkot egymással 
összefüggő egyedekből álló telepet. Egygyökerű. Virágzás idején 
emelkedik a vízfelszínre. 


3. Bojtos békalencse (Spirodela polyrrhiza). Lapos, kerek, felül 
zöld, alul pirosló növény, gyökérbojttal. 


4. Villás moha vagy vízicsipke (Riccia fluitans). A békalencse- 
hínárban élő májmoha (L.: Mohák, zuzmók, harasztok 14. o.). Bel- 
sejében lebegést biztosító légkamrákat találunk. A talajhoz tapadó - 
szálakkal rögzül. A vízimadarak is terjesztik. 


5. Békalencse-moha (Ricciocarpus natans). Békalencse módjára 
úszó vagy vízparti májmoha (L.: Mohák, zuzmók, harasztok I4. o.). 
Szív alakú telepének közepén villásan elágazó sáv húzódik végig. 
Aljáról hosszú, szalag alakú, gyökérszerű szőrök lógnak a vízbe. 


6. Forrásmoha ( Fontinalis antipyretica). Főleg hegyi patakok vizé- 
ben gyökérszerű nyúlványokkal a fákra, kövekre, belógó gyöke- 
rekre tapadó, hosszú lombosmoha (L.: Mohák, zuzmók, harasztok 
34. o.). VÍz alá merülten él. Zölden telel át. A forrásvizet szűri és 
tisztítja. Egykor tűz eloltására használták. 

II. tábla 


1. Csillárkamoszatok (Chara fajok). Víz alatti, 15-30 cm-re növő, 
zöld színű, kecses algák. Levelekhez hasonló, örvösen álló telep- 
részeik miatt kísértetiesen emlékeztetnek a zsurlókra. Sejtfaluk 
könnyen meszesedik, emiatt törékenyek. Előfordulásukat főleg a 
vizek klórtartalma szabja meg. Nálunk a törékeny kára és egy kel- 
lemetlen szagú faj a leggyakoribb. Halak búvó- és ikrázóhelye. 
A kárák mészraktározásuk révén a kemény vizet lágyítják. 


2. Tófonal (Zanichellia palustris). Vízfenéken gyökerezik. Hosszú, 
fonalszerű levelei örvökben állnak. Gyökere spirálisan kanyarogva 
fúródik az iszapba. Megporzása is a víz alatt történik. A víz által 
sodort virágport a viszonylag nagy, tölcsérszerű bibe elfogja. Ná- 
lunk álló- és lassú folyású vizekben, főként szikes tavakban fordul 
elő. 

3-4. Füzéres és gyűrűs süllőhínár (Myriophyllum spicatum, M. ver- 
ticillatum). A vízben lebegő, 1-2 m hosszú növények húzószilárd- 
ságát egy központi szállítónyaláb biztosítja. A gyűrűs süllőhínár 
levelei ötösével, a füzéresé négyesével állnak örvben. Álló- és lassú 
folyóvizeinkben az ún. nagyhínár tagjai. Terjedelmes, levegővel teli 
üregeket találunk a szárban. 


5. Kanadai átokhínár (Anacharis canadensis). A XIX. század első 
felében hurcolták be Észak-Amerikából Írországba. Néhány évti- 
zeddel később a vízipestisnek is nevezett hínár Angliában, majd 
kontinensünkön is annyira elszaporodott, hogy a hajózást és halá- 
szatot is zavarta. Európában csak vegetatív úton szaporodik. Ezért 
terjedése már megrekedt, visszavonulóban van. Nálunk is csak ter- 
móős virágai képződnek a hosszú, fonalas kocsányokon, amelyek a 
víz színe fölé bukkannak. A Dunántúlon, elsősorban a Balatonban 
találkozhatunk vele. 


III. tábla 


1. Nagy víziboglárka (Batrachium aguatile). Tavaszi boglárkának 
is nevezik. Az aljzatban gyökerezik. Kétféle típusú levelet találunk 
rajta: víz alatti keskeny levelei erősen hasogatottak, a vízből kiálló 
levelei viszont vese alakúak, karéjosak. Egyesével álló, viszonylag 
nagy virágai fehér szirmúak, a víz fölé emelkednek. Májustól 
augusztusig virágzik. Az Alföldön gyakori (L. Vadvirágok 2., 50. o.). 


2. Hínáros víziboglárka (Batrachium trichophyllum). A vízfenéken 
gyökerezik, kizárólag csak alámerült levelei vannak, melyek finom 
szálakra hasogatottak, sallangosak. A vízinövények a sallangos le- 
vélzettel a víz mozgásához alkalmazkodnak. A széles, lemezes leve- 
lek a hullámzó vízben szétrepednének. Májustól egész nyáron át 
hozza fehér szirmú, a testvérfajánál kisebb virágait. Állóvizekben, 
tócsákban nagy területeket boríthat be. 


3. Közönséges rence ( Utricularia vulgaris). Húsevő, a lebegő hínár- 
társulás tagja. Gyökér nélküli. Csak virágszára emelkedik a víz 
fölé, a kétajkú, alján sarkantyús, sötétsárga virágokkal. VÍíz alatti 
hajszálvékony, sallangos levelein sokszor száznál is több hólyag 
fejlődik. A hólyagok nyílása előtt csapóajtószerű készülék van két 
serteszőrrel. A szőrök érintésére a csapóajtó kinyílik, és az ingert 
kiváltó állatkák a vízzel a hólyag belsejébe sodródnak. A bezárult 
csapóajtó útját állja a hólyag belsejébe került ázalékállatkáknak, 
férgeknek, kis rákoknak, sőt apró halivadékoknak is (L. Vadvirá- 
gok 2., 50. o.; Különös növények 42. o.). 


4. Vízilófark (Hippuris vulgaris). Kúszó gyökértörzsű. Keskeny, 
örvös állású leveleivel mintha a fenyőre emlékeztetne. Mély vízben 
egy m-nél is hosszabbra nőhet. Szél megporzású virágai a levél- 
hónaljban fejlődnek. Szirmai hiányoznak. A sarkvidéken is megél. 
Az eszkimók friss hajtásait főzelékként fogyasztják. 

1. Nagy tüskés hínár (Najas marina). 3 m-nél nem mélyebb állóvi- 
zek növénye. A víz alá merülve az aljzatban gyökeredzik. Átellenes 
állású levelei keskenyek, fogazott szélűek, enyhén szúrósak. Talál- 
kozhatunk vele tengerek parti részében is. 


2. Kis tüskés hínár (Najas minor). Életét a víz színe alatt éli. Levelei 
fonálszerűek, szálasak. Virágai egylakiak, leegyszerűsödöttek. 
A víz sodorja a bibéhez virágporát, amely előbb kis tömlőcskét fej- 
leszt. Mocsarak, állóvizek, szikes tavak, rizsföldek növénye. 


3. Sima tócsagaz (Ceratophyllum submersum). Sallangokra szab- 
dalt levelei örvökben állnak, végükön villásan többszörösen elága- 
zók. A levélcsúcsokat és a szárat a lebegést és úszást biztosító, le- 
vegővel telt járatok hálózzák be. Gázcserenyílások hiányában gáz- 
cseréje, hasonlóan vízfelvételéhez, a bőrszöveten keresztül törté- 
nik. A virágról leváló porzót a levegővel telt csúcsi üreg emeli a víz 
színére a megtermékenyítés előtt. Állóvizek lebegő hínárja. 


4. Érdes tócsagaz (Ceratophyllum demersum). Alámerülten élő, 
gyökértelen. A talajhoz csupán gyenge hajtás rögzíti. Hossza az 
egy métert is elérheti. Örvökben álló sallangos leveleinek vége vil- 
lásan kettéágazik. Zöld színű virágai a levélhónaljban fejlődnek. 
Elsősorban hajtásrészekkel szaporodik. Gyakori, helyenként töme- 
gesen előforduló állóvízi hínár. 


5. Vallisznéria (Vallisneria spiralis). Indákkal szaporodik. Levelei 
szalag alakúak. Termős virágai több dm hosszú, spirálisan megcsa- 
varodott kocsányaik végén ülnek. Levált és a víz színére emelkedett 
porzós virágai csónak módjára úszva sodródnak a termős virágok- 
hoz. Hazája Afrika. Hazánkba a vízimadarak hurcolták be, és ter- 
mészetes meleg vizeinkben meghonosodott. Kedvelt akváriumi nö- 
vény. 

V. tábla 


1.Vízi rucaöröm (Salvinia natans). Vízen úszó páfrány. Levelei 
kétsorosán, de valójában hármas örvben állnak. Kettő közülük 
úszólevél, a harmadik gyökérszerű, sallangos és a víz alá merült. 
Úszó levelei színükön szőrösek. Gömb alakú spóratartói az úszó 
levelek tövében fejlődnek. Leváló hajtásrészeivel is szaporodik. 
Dél-Afrikában rokon fajai olyan vastagon borítják a vizet, hogy 
fák is megtelepednek rajtuk (L. Mohák, zuzmók, harasztok 52. o.). 


2. Békatutaj (Hydrocharis morsus-ranae). Nem gyökerező, úszó 
hínárnövény. Tömegesen szép látványt nyújt víz fölé emelkedő 
fehér virágaival. Indákkal összekapcsolt egyedekből álló telepei- 
nek helyét a víz mozgása állandóan változtatja. Holtágak, mocsa- 
rak, csatornák vizében gyakori (L. Vadvirágok 2., 48. o.). 


3. Tündérfátyol (Nymphoides peltata). Neve és vízre terülő úszó 
leveleinek alakja után a tündérrózsák családjába tartozónak vél- 
hetnénk. Valójában tárnicsféle. Vékony, elágazó, kúszó gyöktörzse 
az iszapban messzire szétterül. Ovális vagy kerekded leveleinek 
fonákja barna színű. Júniustól augusztusig virít A víz fölé emelked- 
nek tölcsér alakú, élénksárga, 3 cm nagy virágai, amelyeknek hosz- 
szú kocsánya a levélhónaljból ered. Magról is szaporodik, több- 
nyire azonban gyöktörzsével terjed. Védett növény! Az Alföld álló- 
vizeiben a tündérrózsahínár tagja. 


4. Sulyom (Trapa natans). Gyoszomnak is nevezik a Bodrogköz- 
ben. Rombusz alakú, fogazott szélű, úszó levelei levélrózsában áll- 
nak. Levélszerű lebegő és hosszú rögzítőgyökerei vannak. Szarvas 
termése egykor kedvelt csemege és fontos néptáplálék volt. Szedé- 
sét szigorúan szabályozták. A halászok sulyomadót is fizettek. 
A csónak végéből lompos juhfarokkal halászták. Főzve vagy sütve 
fogyasztották magas keményítőtartalmú termését, de kenyér és pu- 
liszka is készült belőle. Holtágaink vizét gyakran kilométer hosz- 
szan borítja összefüggő szőnyege (L. Vadvirágok 2., 50. o.). 

VI. tábla 


Táblánkon a békaszőlőket mutatjuk be. Álló- és sekélyebb, lassú 
folyású vizeinkben a hínárnövények jelentős részét alkotják. A táp- 
anyagokat nemcsak a gyökerekkel, hanem a levelekkel is képesek 
felvenni. Leveleik változatos alakúak. A víz alá merültek lehetnek 
szélesek, tű avagy fű alakúak, míg az úszólevelek hosszúkás ováli- 
sak, bőrneműek. Több fajukon kétféle levél is fejlődik. Zöldesbar- 
na, egyszerű, szélbeporzású füzérvirágzatuk a víz fölé emelkedik. 
Vegetatív úton is szaporodnak. 


1. Hínáros békaszőlő (Potamogeton perfoliatus). Gyöktörzse hosz- 
szan kúszó. Száron ülő levelei ovális vagy tojásdad alakúak, alap- 
juknál szív formájúak. Lazább állományt alkot. A füzéres süllő- 
hínárral együtt a Balaton nagy hínárjának egyik leggyakoribb tagja 
(L.. Vadvirágok I., 50. o.). 


2. Bodros békaszőlő (Potamogeton crispus). A nagy hínár gyakori 
tagja. Nagyon vékony gyöktörzsű. Szára négyélű, összenyomott. 
Hosszúkás levelei hullámos-fodrosak. A szár és a levél egyaránt 
vöröses színű. Álló- vagy lassú folyású vizekben él. 


3. Úszó békaszőlő (Potamogeton natans). A tündérrózsahínár nö- 
vénye. Gyöktörzse hosszú. Alámerült levelei a virágzás idejére el- 
halnak. Úszó levelei durva tapintásúak, bőrneműéek, oválisak, le- 
kerekített vállúak. Virágzata tömött. Folyóvizekben ritkábban ta- 
lálkozhatunk vele. 


4. Üveglevelű békaszőlő (Potamogeton lucens). Gyöktörzse vastag. 
Levelei elliptikusak, nagyok, élénk, fényeszöld színűek. Tavakban, 
patakokban, folyókban, holtágakban, sőt iszapon is előfordul. 


5. Fésűs békaszőlő (Potamogeton pectinatus). Sokszorosan elága- 
zó szárú. Levelei fonálszerűek. A hosszú és nagyon vékony kocsá- 
nyon 4-5 virág ül. Az Alföld állóvizeiben, szikes tavakban gyakori. 

1. Négylevelű métely fű (Marsilea guadrifolia). Páfránynövény. Va- 
lójában nem négylevelű, hanem két levélszárnypárból áll, a négy- 
tagú örv látszatát keltve. Egy-egy telepe általában egyetlen egyed- 
ből keletkezett, amelyet a kúszó szár korlátlan növekedése tesz le- 
hetővé. A nyári vízapadáskor szárazra is kerülhet. Holtágak isza- 
pos parti részében honos. Spóratartóit az ausztráliai bennszülöttek 
fogyasztják (L. Vadvirágok 2., 50. o.). 


2. Békaliliom (Hottonia palustris). Virágzásakor (április-május) le- 
nyűgöző látványt nyújt ez az úszó hínárnövény. (A kankalinfélék 
családjába tartozik.) Örvösen álló hajszálvékony levelei fésűsen 
szeldeltek, sallangosak. A vízből csak 20-25 cm magas fürtvirág- 
zata emelkedik ki. A párta fordított gyertyatartó alakú, rövid cső- 
rű, kékesfehér vagy fehér, halvány pírral. Sárga torkú. Szárazra 
került alakjai nem virágzanak. Hazánkban szórványosan fordul 


elő, láperdőkben, turjánokon. Védett! 


3. Kolokán (Stratiotes aloides). A békatutajfélék családjába tarto- 
zik. Tüskésen fogas szélű, háromélű, vastag levelei tömött levél- 
rózsában állnak. Többé-kevésbé alámerülten lebeg, csak a virágzás 
kezdetekor, nyár elején emelkedik a víz színére. Virágzás után a Víz- 
fenékre süllyed, ott is telel át. Kétlaki. A porzós virágok ernyősek, 
a termők többnyire magányosak. Viszonylag nagy fehér virágai 
rovarmegporzásúak. Holtágak, mocsarak mutatós, lebegő hínár- 
növénye. 


4. Nyílfű (Sagittaria sagittifolia). Az egylaki, váltivarú virágú híd- 
őrféle nevét jellegzetes nyíl formájú, víz fölötti leveleiről kapta. 
Mély vagy folyóvízben csak a szalagszerű vízi levelek fejlődnek ki, 
és nem is virágzik. Gumószerű, dió nagyságú termését húsételhez 
ették a dél-amerikai indiánok. A nemzetség más fajait is használják 
táplálkozásra, de reuma elleni gyógyszerként és gyapotfestékként 
is ismert (L.. Vadvirágok 2., 48. o.). 

VIII. tábla 


1. Nád (Phragmites australis). Vizek parti övének, mocsaraknak 
jellemző növénye. Erős sarjadzóképessége miatt vízpartok védel- 
mére is használják. Kínában zsenge hajtásaiból főzeléket készíte- 
nek, amiért ott termesztik is. A lápi ember nélkülözhetetlen eszköze 
volt a tűzcsiholásnál és az ivóvízszerzésben. A hosszú nádszálat mé- 
lyen ledugták a talajba, és 3-4 szívás után már tiszta vizet kortyol- 
hattak (L. Vadvirágok I., 50. o.). 


2. Keskenylevelű gyékény (Typha angustifolia). Tömegesen nő a 
nádasnál mélyebben elöntött helyeken. Torzsavirágzatának porzós 
és termős részét csupasz szárrész választja el egymástól. Nem is oly 
rég a gyékényfonás egész falvak megélhetését biztosította. Lisztes 
bendőjét (bélszövet) és kotorcának nevezett, keményítődús gyök- 
törzsét rendszeresen fogyasztották. Földünk több pontján még ma 
is fontos táplálék. Egyik fajának virágporát Ázsiában vérzéscsilla- 
pítóként használják. Párnát is tömnek vele. A rómaiak a gyékény 
termésével borították be a cirkusz porondját. Gyökerét szesz- és 
cukorgyártásra is használják (L. Vadvirágok I1., 50. o.). 


3. Ernyős virágkáka (Butomus umbellatus). Magasra emelkedő ál- 
ernyős, szép virágzatában a virágokat 6 rózsaszínű lepellevél bo- 
rítja. Tápanyagokban gazdag gyöktörzsét nemcsak ették, hanem 
gyógynövényként is ismerték (L. Vadvirágok 2., 48. o.). 


4. Kálmos (Acorus calamus). Hazánkba a XVI. században került 
Kelet-Ázsiából, és kivadult. Gyökere fehér, szivacsos állományú. 
Szára négyélű, amely egyetlen, fényes, hosszú szálas, kard alakú 
buroklevélben folytatódik. Ennek hónaljában fejlődik oldalra nyo- 
mott húsos, tömött torzsavirágzata. Nálunk termést nem érlel; 
gyöktörzzsel szaporodik. Gyöktörzse tartalmazza a gyógyszerként 
használt, étvágygerjesztő kálmosolajat (L. Gyógynövények 26. o.). 
Felhasználja a parfüm- és a likőripar is (pl. a gin zamatanyaga). 
Védett! 

1. Mérges csomorika (Cicuta virosa). Kis kamrákra osztott gyöke- 
re csípős, tejszerű nedvet tartalmaz, amely levegőn megsűrűsödik, 
és narancsszínűvé válik. A tejszerű nedv egyik alkotórésze a mér- 
gező, cikutoxin nevű alkaloida. 1-1,5 méter magas növény. Ernyős 
virágzatú. Rendkívül mérgező voltára vall gyilkos csomorika és vízi 
bürök neve is. A petrezselyemmel, a pasztinákkal összetévesztve 
hajdan sok halálesetet okozott. Ahol sok nő belőle, ott a víz színén 
olajhoz hasonló folyadékként úszik mérgező nedve. Ha ezt , né- 
mely marhák a vízzel együtt megitták, ezek legott megdöglöttek". 
Egyre ritkább, ma már védett növény! 


2. Mocsári nőszirom (Iris pseudacorus). A vízpartok egyik leggya- 
koribb, feltűnő virágú növénye. Levelei hosszú kard alakúak. Víz- 
ből kiálló magas szárán ülnek nagy sárga virágai. Május-júniusban 
virágzik. Egyik neve sásnőszirom. A kálmost hamisították gyök- 
törzsével (L. Vadvirágok I., 26. o.). 


3. Tavi káka (Schoenoplectus lacustris). A sásfélék családjába tar- 
tozik. 1-2 méter magas, sötétzöld szára hengeres, levéltelen, belse- 
jét bélszövet tölti ki. Ecsetvirágzata a szár csúcsán áll. Erős nedv- 
szívó tulajdonsága miatt alomként használták. Egykor a káka bél- 
szövetét, a kákabendőt alkalmas eszközzel kikaparva tejjel kever- 
ték és ették. Hazánkban gyakori. 


4. Vízi harmatkása (Glyceria maxima). A nád után az egyik legel- 
terjedtebb vízi pázsitfűféle. Magas, erőteljes növény. Terebélyes, 
dús virágbugája elágazó. Frissen vágva enyhén mérgező, szárítva 
azonban jó takarmányfű. Vízikásának nevezett barnás vagy kékes 
színű termését - a vizet csónakkal járva hajnalban, amikor az érett 
szemek nem peregnek ki könnyen - rostába gyűjtötték, famozsár- 
ban hántolták, és kásaként fogyasztották. A víziszárnyasok foly- 
vást nekiúsznak, hogy könnyen lehulló magját megehessék. 
(Táblánkon a növényt helyszűke miatt erősen kicsinyítettük.) 

I. Ágas békabuzogány (Sparganium erectum). Enyhén hajlított, 
kard formájú, merev levelei egymással szemben, váltogatva ered- 
nek. Részvirágzatokba egyesült zöld színű, jelentéktelen kis virágai 
buga jellegű virágzattá állnak össze. Különös termése miatt vízi 
tövises disznónak is nevezik. Morotvák, patakok, mocsarak part- 
ján tenyészik. Valamikor tetőfedésre használták, mint a nádat. 
A nemzetség egy másik faja, a lápi békabuzogány (Sparganium mi- 
nimum) ritka, védett növény! 


2. Vízi hídőr (Alisma plantago-aguatica). A hídőrfélék a legősibb, 
ma élő egyszikű növények. Vízből kiálló levelei fölé emelkedő egye- 
nes száron hordja a terebélyes, örvös bugavirágzatot, amely lilásfe- 
hér, kis háromtagú virágokból áll. Az egész nyáron át virágzó nö- 
vénnyel gyakran találkozhatunk mocsarakban, árkokban, iszapos 
helyeken. A szintén gyakori lándzsás hídőr (Alisma lanceolatum) 
levelei lándzsásak. Gyöktörzsét némely vidéken fogyasztották. 


3. Vízi mételykóró (Oenanthe aguatica). Vastag szárú, dúsan ágas 
növény az ernyősök családjából. Szára belül üreges. Levelei 3-4- 
szeresen szárnyasak és kicsiny cimpájúak. Gyökere gumós, meg- 
vastagodott, amely csípős, émelygős, mérgező nedvet tartalmaz. 
Keserű termése vizelethajtó, az állatgyógyászatban lovak golyvá- 
ját gyógyították vele. Régi neve haramag és borgyökér. Mocsarak- 
ban, liget- és láperdőkben sokszor tömeges. 


4. Közönséges lizinka (Lysimachia vulgaris). Mocsarakban, lápok- 
ban, patakok mentén, nedves réteken, főként a magas sásosokban 
előforduló gyakori növény. A kankalin félék családjába tartozik. 
Magas szárú, levelei lándzsásak, gyakran örvös állásúak. Sárga 
virágai bugában állnak. Májustól júliusig virít. 

1. Mocsári sás (Carex acutiformis). Magas termetű, évelő, hosszú 
tarackos sás. Szára élesen háromoldalú, közepéig leveles. Levele 
enyhén érdes, szürkészöld. A porzós és termős virágok külön füzé- 
rekben ülnek. Vörösesbarna virágpelyvája lándzsásan kihegyezett. 
Az ún. magassásos fő alkotója. Posványsás néven is ismert. Takar- 
mányozás szempontjából az egyik legértékesebb savanyúfű. Észak- 
Amerikában az indiánok bőrmokasszinjaikat télen sásokkal ki- 
tömve tartották melegen. 


2. Vízi menta (Mentha aguatica). Szélcsendes, meleg nyári napokon 
erős illata megüli a levegőt. Tojás formájú levelei sűrűn molyho- 
sak, keresztben, átellenesen állnak. Pirosas-lilás színű virágai gömb 
formájú fejecskébe tömörülnek. Fodros levelű változata a termesz- 
tett fodormenta (M. aguatica var. crispa). A gyógyhatású menta- 
olaj a rágógumi és a fogkrémek ízesítője. Erre a célra ajapán (M. 
arvensis) és a zöld mentát (M. spicata) használják. Mocsarakban, 
nedves réteken és patakok mentén terem (L. Fűszernövények 
26. o.; Gógynövények 44. o.). 


3. Vízi peszérce (Lycopous europaeus). Ajakos növény, akár a 
menta. A négyszögletes száron átellenesen álló hosszúkás levelek 
fűrészesen bevagdaltak. A fejecskében álló apró virágok fehér pár- 
tája vörös pettyes. Némely vidéken az ugyancsak ajakos gyógy- 
növény pemetefüvet is peszércének nevezik, míg a vízi peszércét 
vízi pemetének, vízi pesztercének is mondják helyenként. 


4. Mocsári kutyatej (Euphorbia palustris). A kutyatejfélék a ma- 
gasabb rendű növények egyik legtöbb tagot számláló nemzetsége. 
Lágyszárú évelő faj. Levelei lándzsásak. Szára felül elágazik, de 
oldalágai virág nélküliek. Folyóvölgyek, töltésoldalak jellegzetes 
növénye, de mocsarakban, mocsárréteken is nő. Mérgező tejnedvét 
tejsejtjei tartalmazzák, a nedvben pedig vékony keményítő szem- 
csék úszkálnak. Gyógynövény. Régi neve fűtej. 

26 


XII. tábla 


1. Borzas füzike (Epilobium hirsutum). Sokszor embermagasságú, 
dúsan elágazó, erőteljes, a ligetszépefélék családjába tartozó nö- 
vény. Hosszú, lágy szőrök borítják. Szirmai élénkpirosak. Patako- 
kat kísérő magaskórósok és mocsarak gyakori növénye. A füzikék 
az örökléstani kutatások kedvelt kísérleti alanyai, mert sejtmagju- 
kon kívül sejtplazmájuk is tartalmaz örökítő anyagokat. 


2. Széleslevelű békakorsó (Sium latifolium). Szára szögletesen ba- 
rázdált. VÍzből kiálló, szárnyalt levelei aprón fűrészesek, a víz alat- 
tiak többszörösen szeldeltek. Virágai nagy ernyőben állnak (ernyő- 
sök családja). Magas sásosokban, nádasokban fordul elő. Régi ne- 
ve: mérges bolonyik. A növény erős szurokillatot gőzölög ki. Az 
állatoknak virágzás előtt nem árt, ilyenkor a , liba is káros követke- 
zés nélkül megeszi, később azonban az állatoknak is veszedelmes 
lehet". (Kubinyi Ágoston: Magyarországi mérges növények, 1842.) 
3. Keskenylevelű békakorsó (Sium erectum). Az előzőnél kisebb 
termetű, félig víz alá merülten él. Páratlanul szárnyalt, száron ülő 
levelei fogasak. Patakokban, tavakban az előzőnél ritkábban ta- 
lálkozhatunk vele. Mérgező. 


4. Csikorgófű (Grationa officinalis). Láprétek, mocsarak, árterek 
növénye. Finoman fűrészes levelei lándzsás alakúak. A tátogató fé- 
lékre jellemző virágok piros, fehér és sárga csövűek. A gyapjas gyű- 
szűvirághoz (Digitális lanata) hasonlóan serkenti a szívműködést, 
és nem halmozódik fel a szervezetben (L. Gyógynövények 24. o.). 


5. Subás farkasfog (Bidens tripartitus). Fészkes virágzatú. Ibolyás- 
vöröses szára elágazó. Tövig szeldelt, fűrészes szélű levelei átelle- 
nes állásúak. Külső zöld fészekpikkelyei lomblevélszerűek, a bel- 
sők oválisak és barnássárgák. Sugárvirágai nincsenek, csöves virá- 
gai sárgásbarna színűek. Mocsarakban, árkokban, iszapos folyó- 
hordalékon, nedves tarlókon találjuk. 

XIII. tábla 


1. Réti füzény (Lythrum salicaria). Mocsarak, vízpartok (pl. a Ba- 
laton-part) , magas sásosok, nedves rétek késő nyáron virító, szem- 
betűnő növénye. Nyúlánk, felálló szára szögletes, gyéren elágazó. 
Lándzsa alakú levelei átellenesen állnak, vagy hármas örvben ül- 
nek. Bíborszínű virágai füzéres virágzatot alkotnak. Csertartalmú. 
Gyógynövény. Friss levelét vérzéscsillapításra, főzetét idült bél- 
gyulladás és csecsemők hasmenése ellen használják. 


2. Lapulevelű keserűfű (Polygonum lapathifolium). A keserűfűfé- 
léken a szembetűnő szárcsomók igen jellemzőek. A lándzsás vagy 
tojásdad leveleken, főként a tövük felőli részen kisebb-nagyobb fe- 
kete foltokat figyelhetünk meg. Számos alfaja létezik. Folyómed- 
rekben, mocsarakban, láp- és ligeterdőkben, gyomtársulásokban 
közönséges növény. 

3. Vidrakeserűfű (Polygonum amphibium). Vízi alakjának sötét- 
zöld úszó levelei bőrneműek, hosszú nyelűek és szélesek. Szárazra 
jutva szára felálló, levelei érdes szőrűek, rövid nyelűek és keske- 
nyek. Vízi formája a tündérrózsahínár tagja. Szárazföldi alakja 
pedig valamennyi mocsaras-vizes területnek gyakran látott növé- 
nye mutatós, rózsaszín virágfüzérével. 


4. Tavi lórum (Rumex hydrolapathum). Igen nagy leveleiről köny- 
nyen felismerhetjük. Levelének hossza a métert is meghaladhatja, 
a növény pedig embernél magasabb lehet. Levelei hosszúkásak, tö- 
vükön és csúcsukon lassan keskenyedők. Az alsó levelek szélükön 
hullámosak. Patakok, tavak mentén, ártereken egyesével nő. Rizs- 
földre is betelepszik. A nyár második felében virágzik. 

1. Vízi kányafű (Rorippa amphibia). Élőhelyei sekély vizek, mo- 
csaras rétek. Vízből magasra kiálló szárának belseje üres, ezért 
könnyen összenyomható. Alsó, vízben lévő levelei fésűsen szeldel- 
tek, a víz fölöttiek lantszerűek, míg a felsők épek, nyélbe keskenye- 
dők. Kis, négyszirmú, négyporzójú, aranysárga virágai jelzik, hogy 
a keresztesvirágúak családjába tartozik. Termése hosszú becő. Em- 
lítik iszapzsázsaként is. 


2. Édesgyökér (Glycyrrhiza echinata). Alföldi folyóink árterének 
kísérője. A Tisza árterén tömeges. Bozótokat alkotva nő. Gyökere 
belül sárgás, kissé édeskés. Pillangós virágai tömött fejecskében 
állanak. Terméses fejecskéje vöröslő, hosszú tüskékkel borított. 
Közismertebb neve ednámkóró. Az igazi édesgyökérből (Glycy- 
rrhiza glabra) készítik a medvecukrot. Dohányt és sört is aromásí- 
tanak vele (L. Gyógynövények 44. o. és Fűszernövények 32. o.). 


3. Mocsári zsurló ( Eguisetum palustre). Nedves erdőkben, réteken, 
lápokban, mocsarakban nő. A barázdás szárban a csomók között 
vékony üreg húzódik végig. A csomókon erednek az örvös állású, 
összenőtt levelek. A szár csúcsán fejlődik a hosszúkás, fekete ter- 
móőfüzér. A kérődzőkre veszélyes alkaloidot tartalmaz. Hasonló 
helyeken nő a sokkal magasabb és vastagabb szárú iszapzsurló 
(Eguisetum fluviatile) is. (A zsurlókat lásd még Mohák, zuzmók, 
harasztok 50. o. és Gyógynövények 22. o.). 


4. Látonya (Elatine hydropiper). Egyéves apró növény. Kicsiny- 
sége ellenére párnaszerűen is benőheti termőhelyét. Lefelé keske- 
nyedő levelei átellenesen állnak. Virágai a levélhónaljakban fejlőd- 
nek. A vízállás magasságától függően vízi és szárazra került alak- 
jai léteznek, amelyek főként a levelek formájában és számában tér- 
nek el egymástól. A Duna és a Tisza mentén iszapos helyeken és 
rizsföldeken lelhetjük fel. Hazánkban négy látonya faj él. A láto- 
nya félék gyantás anyagot tartalmaznak. 

32 


XV. tábla 


1. Mocsári csetkáka ( Eleocharis palustris). 10-50 cm magas növény 
a sásfélék családjában. Hengeres, mereven felálló, sötétzöld színű, 
vékony szára teljesen levél nélküli. Virágzata csupán a szár csúcsán 
álló egyetlen, magányos, barnás színű füzérke. Mocsarakban, isza- 
pos és nedves, vizes helyeken gyakori. Délkelet-Ázsiában az egyik 
csetkáka fajt a gyöktörzsén fejlődő gumókért - amely ott az egyik 
legkedveltebb főzelékféle - termesztik is. 


2. Vízmelléki csukóka (Scutellaria galericulata). Évelő, gyakran a 
talaj vagy víz fölé lehajló szárú növény. Levelei csipkés élűek, szí- 
ves vállúak. Ajakos virágai a levelek hónaljában magányosan ül- 
nek. Kicsiny, de szép, kék virágaival júliusban és augusztusban ta- 
lálkozhatunk ártereken, nedves réteken és árkok partján. Részben 
hasonló helyeken nő a dárdás csukóka (Scutellaria hastifolia) is. 
A nemzetség több faja dísznövény. 


3. Mocsári tisztesfű (Stachys palustris). Szára általában elágazás 
nélküli, négyélű. Átellenesen álló, alapjuknál enyhén szív formájú, 
lándzsás levelei a száron ülnek. A szár felső, 5-20 cm-es részén 
nyílnak bíborlila, ajakos virágai. Egész nyáron át virágzik, mocsa- 
rakban, nedves réteken és nedves szántókon is. Megvastagodott 
tarackja ehető. A múlt században termesztésével is próbálkoztak. 
A japán gumósburgonyának nevezett kínai rokonát ehető gumói 
miatt még Európában is termesztik. 


4. Csomós palka (Chlorocyperus glomeratus). A sásfélék család- 
jába tartozik. Szára háromoldalú. Füzérkéi nagyon sűrű, fejecske- 
szerű csomót képeznek. E csomókból áll össze a sokszor 10 cm-es 
hosszúságot elérő virágzat. Júniustól szeptember végéig láthatjuk 
virágozni iszapos, mocsaras helyeken, patakok és árkok mentén. 
Koreában rostjáért régóta termesztik. A szár külső részéből nyert 


rostokból szőnyeget, a belső részből cipőt készítenek. 

XVI. tábla 


1. Közönséges erdeikáka (Scirpus silvaticus). Szára háromoldalú, 
sima tapintású, soklevelű, mint a sásfélék általában. Sötétzöld, 
hosszú levelei érdesek. A sokszor meghajló szár végén találjuk a 
nagy, laza ecsetvirágzatot. Termőhelye hegyvidéki mocsaras he- 
lyek, patakok, források környéke. Májustól augusztusig virágzik. 


2. Réti kakukktorma (Cardamine pratensis). Keresztes virágú. 
Szárnyalt tőlevelei nagyobbak, szélesebbek a szárleveleknél. A szár 
végén fejlődő virágai halványlilák vagy fehérek. Termése hosszabb 
ideig a növényen maradó becő. Tavasszal virágzik. Nedves rétek 
növénye. Hegyi patakok partján és forráslápokban találhatjuk a 
csípős ízű, fehér virágú, akkortájt virító keserű kakukktormát 
(Cardamine amara). A kakukktormák leveleiből régebben salátát 
készítettek. 


3. Pólé veronika (Veronica anagallis-aguatica). A veronika-nem- 
zetség tagjainak rövid pártacsövük van, így a rovarok könnyen 
hozzáférhetnek a nektárhoz. Csak két porzójuk van. A pólé vero- 
nika vízpartok, árkok kísérője. Ülő levelei a szárat félig körbefog- 
ják, végükön kihegyesedők. Hosszú fürtben álló kis virágai hal- 
ványkékek vagy rózsaszínűek. A félig víz alá merülő, rövid levél- 
nyelű forrásveronika (Veronica beccabunga) főként hegyi források 
és patakok vizében él. Mindkettő májustól augusztusig virágzik. 


4. Mocsári aggófű (Senecio paludosus). Az aggófüvek a növényvi- 
lág egyik legnépesebb és legváltozatosabb nemzetsége (L. Gyógy- 
növények 4. o.; Kaktuszok, pozsgások 50. o.; Havasi virágok 
46. o.). Ennek az embermagasságúra is megnövő növénynek a 
szára a vízből messze kiemelkedik. Keskeny, élesen fűrészes szélű 
leveleinek fonákja fehér molyhos. Sárga fészkes virágai tavasz vé- 
gén, nyár elején nyílnak. Nedves rétek, láperdők, nádasok növénye. 

1. Ebszőlő csucsor (Solanum dulcamara). Kapaszkodó szárú, nyú- 
lánk félcserje. Levélnyelével csavarodva talál támasztékot. Az ere- 
detileg eurázsiai elterjedésű növény ma már csaknem az egész Föl- 
dön megtalálható. Sűrűn bukkanhatunk rá ártereken, mocsarak- 
ban, a berkek nedves, bokros helyein. Az egész növény, de kivált 
skarlátpiros bogyói rendkívül mérgező szolanint tartalmaznak 


(L. Vadvirágok 2., 52. o.; Gyógynövények 26. o.). A legelő állatok 
kerülik. 


2. Hússzínű ujjaskosbor (Dactylorhiza incarnata). Mocsaras terü- 
letek, láprétek és láperdők kora nyári szép orchideája. Keskeny, 
lándzsás levelei a tövük felé lassan szélesednek. Nyúlánk virágzata 
világos bíborszínben játszik, de akadnak köztük ritkán sárgásfehér 
virágú egyedek is. Szigorúan védett, csakúgy, mint a lápréteken 
növő széleslevelű és erdei ujjaskosbor (Dactylorhiza latifolia és 
Dactylorhiza fuchsii; a kosborokat lásd a Vadvirágok 2., 20-22. 
0.; Vadvirágok I., 16. o.). 


3. Zsióka (Bolboschoenus maritinus). Háromszögletű szárának 
felső része érdes. Száráról keskeny levelek erednek. Nagy, barna 
füzérkéi többnyire fejecskevirágzatban ülnek. Szikes mocsarakban 
társulás alkotó. A zsióka ritkás állománya között a vízfelszínt gyak- 
ran rucaöröm borítja be. Folyók hullámterében és elárasztott rizs- 
vetésekben is nő. Sókedvelő. Egykor fonáshoz és kötélkészítéshez 
is használták. Indiában termését liszttel keverve fogyasztják. Ro- 
kon fajainak gyöktörzsét eszik, és gyógynövényként is számon 
tartják. Más nevei: háromélűfű, nyulacska, sziki-káka, csatak. 


4. Bajuszpázsit (Crypsis aculeata). Egyéves pázsitfűféle. Heverő, 
szétterülő, ágas szárú. Nem igazi vízinövény, az alföldi szikesen 
találjuk. Nyáron a kiszáradt, szikes tavak mélyén a sokszögűen 
megrepedezett, csontkemény talajra sokszor kilométer hosszan 


csak a bajuszpázsit ritkásan növő tövei telepednek be. Sótűrő. 

1. Tőzegmohák (Sphagnum sp.). Hazánkban az egészen ritka tő- 
zegmohalápok és fűzlápok védett lombosmohái (L. Mohák, zuz- 
mók, harasztok 20. o.). Felül állandóan növekszenek, alul pedig 
a folyamatosan elhaló részekből képződik levegőtől elzártan a tő- 
Zeg. A vizet szivacs módjára szívják magukba. Mindig nedvesek, 
hideg tapintásúak. Nálunk csupán néhány fajuk él. Tőzegük tü- 
zelő-, talajjavító és alomanyag. Az első világháborúban általános 
sebkötöző szer volt a tőzegmoha. Kínában szembetegségeket gyó- 
gyítanak vele. Használták papír- és ruhaszövet gyártására is. Ka- 
nadában, ahol tömegesen nő, ipari szennyvizeket tisztítanak vele 
hatásosan. A kertészetben nálunk is sokféleképpen használták fel, 
de ma már bármelyik tőzegmoha gyűjtése tilos! Védett növények! 


2. Keskenylevelű gyapjúsás (Eriphorum angustifolium). Könnyű 
felismerni füzérkéiből hosszan kilógó, gyapjúpamacsokként cso- 
mókban álló, hófehér serteszőreiről (L. Vadvirágok 2., 16. o.). Vi- 
rágzási ideje április és május. Fehér szőrcsomóival sebeket kötöztek 
egykor. Hazánkban védendő, mint másik két faja. 


3. Fehér májvirág (Parnassia palustris). A tfőzegboglárnak is neve- 
zett évelő növény tőlevelei szív alakúak. Hajtásán egyetlen szár- 
ölelő levél található. A hajtás csúcsán ül szép, kecses, ötszirmú fehér 
virága. Nyár végén, ősz elején ékesíti a lápokat, lápréteket. Védett! 


4. Vidrafű (Menyanthes trifoliata). Levelei és virágai hosszú és 
vastag gyöktörzséről emelkednek a víz tükre fölé. Hosszú nyelű, 
hármasan összetett, tojásdad leveleiről kapta hármaslevelűfű ne- 
vét. Kinyílva halvány rózsaszínű, belül fehér, rostos-szakállas pár- 
tájú virágai fürtben állnak. Bimbója pirosas-lilás. Neve a vidra ál- 
tal is lakott élőhelyről vall. Keserű lóherének is hívják keserű íze 
miatt. Idegcsillapító és étvágygerjesztő gyógynövény. Lápokon, 
lápréteken, ingólápon fordul elő. Védett! Sajnos, e különös-szép 
növények élettere megszűnt nálunk a lápok teljes lecsapolásával. 

1. Mocsári páfrány (Lastrea thelypteris). Mocsarak, lápok, láper- 
dők sápadtzöld színű páfránya (L. Mohák, zuzmók, harasztok 58. 
0o.). Megtelepszik a zzombékokon éppúgy, mint a lápok tőzeges ta- 
laján és égerlápokban, a , lábas égerek" vízből kiálló gyökerein. 


2. Mocsári aszat (Cirsium palustre). Magas, tüskés növény (két- 
éves). Mocsaras réteken, vízpartokon, források környékén tenyé- 
szik. Levelei alul szürke molyhosak, karéjosak, erős tövishegyben 
végződnek. Szára végig leveles. Fészkes virágzata bíborszínű, jú- 
lius-augusztusban virágzik. Szórványosan fordul elő. 


3. Mocsári angyalgyökér (Angelica palustris). Láprétek, nyírlápok 
ritka, védett növénye. Az ernyősök családjába tartozik. Szára éle- 
sen bordázott, levelei durván fogasak. Az erdei angyalgyökérrel 
(Angelica silvestris) viszont gyakran találkozhatunk nedves ré- 
teken, láperdőkben. Magas, erőteljes növény, feltűnő zöldesfehér 
ernyős virágokkal. Szára hengeres, bordázatlan, levelei fűrészfo- 
gasak. Levelének főzetét teheneknek adják a kérődzés elősegítésé- 
re. Erdélyben libaláb a neve. 


4. Hólyagos sás (Carex vesicaria). Mocsarakban, semlyékekben, 
lápokban, vizesárkokban nagy tömegben nőhet. Takarmányként 
nem túl értékes, viszont jó alomanyag. A sásokat sokféleképpen 


hasznosítják. A nálunk is élő rezgősásból (Carex brizoides) a lap- 
pok kesztyűt és csizmát készítenek. 


5. Zsombéksás (Carex elata). Nevét zsombékképző tulajdonságá- 
ról kapta. Lápokban, mocsarakban, láperdőkben a vízből, iszap- 
ból kiemelkedő, oszlopos zsombékokat alkot. A zsombékok közti, 
vízzel telt mélyedések a semlyékek. Ilyen helyen csak zsombékról 
zsombékra lépegetve járhatunk. Szárazabb években a semlyékek 
időszakosan kiszáradhatnak. Hatalmas gyepet képez, levelei szür- 
készöldek, szélük érdes. 

XX. tábla 


1. Békaszittyó (Juncus effusus). Élénkzöld bokros állományt alkot. 
Vizes, posványos helyeken igen gyakori. Hengeres, fényes szára 
belül tömör. A szár végén álló laza ecsetvirágzatát hengeres, nagy 
murvalevele túlnövi. Népi neve csuhi. Láprétek, turjánok jellegze- 
tes társulás alkotó szittyója főleg a Dunántúlon a nagy szittyó 
(Juncus subnodulosus). 


2. Kereklevelű harmatfű (Drosera rotundifolia). Az egyre jobban fo- 
gyatkozó tőzegmoha- és átmeneti lápok rovarfogó, ritka növénye. 
Hosszú nyelű, kicsiny, kanál formájú tőleveleit számos vörös színű 
szőr fedi, melyek végén harmatcsepphez hasonló, megvastagodott 
fejecske ül. A fejecskék emésztőnedvvel telt mirigyek. A ragadós 
levélre szálló rovart a mirigyszőrök fogságba ejtik. A fejecskék fe- 
hérjeemésztő váladéka a rovar lágy részeit feloldja, amelyet a har- 
matfű felszív a mirigyszőreivel. A mirigyszőrök ingerét csak apró 
élőlények vagy fehérjetartalmú anyagok (sajt, húsdarab) váltják ki. 
Szigorúan védett! (L. Különös növények 42. o.) 


3. Lápi hízóka (Pinguicula vulgaris). Enyhén húsos, enyves tapin- 
tású, elliptikus levelei világoszöldek. Levéltelen szárán május-jú- 
niusban nyílik halványkék vagy ibolyaszínű pártájú, sarkantyús 
virága. Levélrózsában álló tőleveleit a harmatfűéhez hasonló mi- 
rigyszőrök borítják, melyek szintén a rovarfogás szolgálatában 
állnak. Az apró rovar érintésére ragadós váladék termelődik, amely- 
ben a megragadt rovar végül megfullad, majd megemésztődik. 
Közben a levélszélek begöngyölődnek, a levél mintha felfúvódna, 
, meghízna"! A rovarfogó táplálkozásmód a lápok nitrogénsze- 
gény talaján élő növényeknél alakult ki. Szigorúan védett, ritka 
lápi, lápréti faj! (L. Különös növények 42. o.) 


4. Mocsári kocsord (Peucedanum palustre). Vastag szára szöglete- 
sen barázdált, belül csöves. Ernyős virágzatú, fehér szirmú. Lá- 
pokban, láperdőkben, nádasokban fordul elő. 

1. Zergeboglár (Trollius europaeus). A nálunk ritka, feltűnő, nagy 
virágú boglárkaféle lápokon, lápréteken és hegyi patakok mentén 
nő. Levelei tenyeresen szeldeltek. Akár embermagasságúra is meg- 
nyúló szárának végén magányosan állnak enyhén illatos, citrom- 
sárga virágai. Gömbszerűen összehajló csészelevelei a virágzás teljé- 
ben sem bomlanak szét. Tavasz végén virágzik. Mérgező, az állatok 
nem legelik. A környező országok magas hegységeiben sokszor 
még a hó fölött hozza virágait. Védett! 


2. Tőzegáfonya (Vaccinium oxycoccus). Hazánkban csak a beregi 
Csaroda melletti Bábtava és Nyírestó tőzegmohalápjáról ismert. 
Örökzöld törpecserje. Vékony szárával hosszan kúszik, szövevé- 
nyes hálózatot alkotva a tőzegmoha szőnyegben. Apró, szórt állá- 
sú hegyes levelei kemények. Kicsi, szép virágainak élénkpiros szir- 
mai ciklámenszerűen hátrahajlók. Nagy, piros bogyótermése Euró - 
pa északi részein sokféleképpen fogyasztott értékes gyümölcs. Ha- 
zánkban szigorúan védett! 


3. Szibériai hamuvirág (Ligularia sibirica). Hazánk területén csu- 
pán a nyírségi bátorligeti lápról ismerjük. Védett, de sajnos jelenlé- 
te ma már nem valószínű. Nagy, öblösen fogazott, mélyen szíves 
vállú alsó levelei vese alakúak vagy tojásdadok. Vastag, kb. 1 m 
magas erős szárának tetején ül fürtben álló, aranysárga színű fé- 
szekvirágzata. Élettere: láprét és nádas, semlyékes terület. 


4. Tőzegeper (Comarum palustre). Ma hazánk mindössze négy 
pontján élő védettlápi növény. Páratlanul szárnyas, 5-7 levélkéből 
álló levelei kékeszöldek. Fűrészes szélű levélkéi hosszúkás lándzsá- 
sak, fonákukon molyhosak. A rózsafélékre jellemző virágok szir- 
mai szinte feketébe hajlóan sötétpirosak. Hajdan gyógynövény- 
ként használták, komorkának is nevezték. A Hanságban és Vin- 
dornyalak környékén is élt egykor. Táblánk minden növénye jég- 
kori hírmondóként maradt fent hűvös, párás lápjainkon. 

1. Kígyógyökerű keserűfű (Polygonum bistorta). Nevét kígyósze- 
rűen tekeredett gyökértörzséről kapta (L. Vadvirágok 2., 16. o.). 
Alsó szárlevelei megnyúlt háromszögre hasonlítanak, a felsők 
lándzsa alakúak. Vastag szárának csúcsán fejlődnek álfüzérbe tö- 
mörült virágai, melyek színe halványpirostól a sötétpirosig változ- 
hat. Nedves hegyi rétek, láprétek nálunk ritka növénye. Gyökerét 
régen étvágygerjesztőként és gyulladásos bőrbetegségek ellenszere- 
ként használták. Védettsége miatt napjainkban már tilos gyűjteni! 


2. Kígyónyelv (Ophioglossum vulgatum). Lápréteken kívül nyir- 
kos erdőkben és üde hegyi réteken is előforduló haraszt (L. Mohák, 
zuzmók, harasztok 52. o.). Sajátos alakú lomblevelét feltűnő, sűrű 
erezet hálózza be. Két trópusi fánlakó rokon fajának szalagszerű 
levele 15 méteresre is megnő. Rokona, de külsőre eltérő a 
holdruta (Botrychium). A négy hazai holdrutafajhoz hasonlóan 
veszélyeztetett és védett növényünk a kígyónyelv. 


3. Királyharaszt (Osmunda regalis). Közép-Európa egyetlen ki- 
rálypáfránya. Ősi állapotban meghagyott lápokban, égeresekben 
és erdei források környékén tenyészik. Nagyon ritka. Az egyik leg- 
nagyobb termetű európai páfrány. Levelei elérhetik a két méter 
hosszúságot is. Spóratartóit a csúcsi levélszeleteken hozza. Min- 
denütt a legszigorúbban védik! 


4. Ördögharaptafű (Succisa pratensis). Gyakran látható lápréte- 
ken, hegyi réteken, ritkábban lápon. Lándzsás levelei száron ülők. 
Kékes vagy kékes-ibolyás színű virágai a mácsonyafélékre jellemző 
tömött fejecskékben ülnek. Nyár végén, ősz elején szép látványt 
kölcsönöz a lápnak, amikor egyszerre nyílik a fehér májvirág- 
gal, a sárga vérontófűvel és a bordó virágú őszi vérfűvel. Ma is 
használt gyógynövény (L. Gyógynövények 20. o.). 

1. Lápi pitypang (Taraxacum palustre). A láprétek, mocsárrétek 
gyermekláncfüve. Sárga virágfészke kisebb a pongyolapitypangé- 
nál. Levelei öblösen fogasak. Megtörve szintén tejnedvet ereszt. 
Egyik neve békavirág. Gyűjtik gyógynövényként a pongyolapity- 
pang helyett. (L. Vadvirágok I., 10. o. és Gyógynövények 4. 0). 
Levelét virágzás előtt salátának szedik. 


2. Csinos ezerjófű (Centaurium pulchellum). Nedves rétek, árterek 
alacsony, nehezen észrevehető növénye. Szára tövénél dúsan elága- 
zik. Tőlevelei virágzása idejére elszáradnak. Kedves virágai rózsa- 
színűek vagy pirosak. Tárnicsféle. Sokféle felhasználásra utal a 
nemzetség neve. Használják a gyomorműködés zavarai, epekőbán- 
talmak, váltóláz és szélbántalmak esetén. Keserű likőrök és teák 
alkotórésze. Valamikor sárgaság ellen ajánlották a , földepét" 
(L. Gyógynövények 14. o.). 


3. Fehér zászpa (Veratrum album). Lápréteken, mocsaras, nedves 
réteken terem. Széles, tojásdad leveleinek hüvelye hosszan körül- 
öleli szárát. Magas, erőteljes szárának végén nyíló virágai zöldes- 
fehér színűek. A gyöktörzsében lévő mérgező anyagokból gyógy- 
szereket készítenek (L. Gyógynövények 20. o.). Népi nevei: ördög- 
rakolya, ászpa. Gyökerét fürdőbe, lábgőzölésre használták, sőt 
tetűt, patkányt is irtottak vele. 


4. Szárnyas görvélyfű (Scrophularia umbrosa). Patakok, vízpar- 
tok mentén tenyészik. Négyélű, szára feltűnően szárnyas élű. Pár- 
tája barnászöld színű. Az erdőkben növő, enyhén gumós tövű 
göcsös görvélyfű (Scrophularia nodosa) gyógynövény. A szívmű- 
ködésre ható anyagokat tartalmaz. Hosszan gyógyuló sebeket is 
kezelnek vele. Disznó torokfájására és juh, tehén tőgygyulladására 
(reszfug) is használják. Utóbbi miatt a neve Erdélyben , reszfug- 
burján". 

XXIV. tábla 


1. Kékperje (Molinia hungarica) . Lápokon, mocsárréteken, üde ré- 
teken sűrű állományban nő. A homokbuckák közötti mélyedések- 
ben a rozmaringlevelű fűzzel együtt fordul elő. A kiszáradó lápré- 
tek társulásalkotó növénye. Vaskos, erős kúszógyökerű. Szára 
csak alján bütykös. Sötétkék vagy kékesbarna színű bugája a szár- 
hoz simul. Néhol kaszálják, és takarmányként használják. A leg- 
újabb kutatások szerint a valódi kékperjének tartott faj (Molinia 
coerulea) hazánkban csak Bátorligeten fordul elő. 


2. Réti legyezőfű ( Filipendula ulmaria). Lápréteken és vizek men- 
tén alkot állományt. Másfél méter magas növény. Virágzata tere- 
bélyes bogernyős buga. Termései éréskor csavarszerűen összeteke- 
rednek. Fehér szirmú, illatos virágait gyógynövénynek szedik jú- 
nius-augusztusig (L. Vadvirágok 2., 16. o.). Sokszor összetévesztik 
a fekete bodza virágával. Ismert nevei még: tündérfürt, borvirág. 
A bort illatosítják ugyanis vele. 


3. Szibériai nőszirom (Iris sibirica). Nedves, főleg alföldi réteken 
és láperdőkben terem. Levelei rövidek, keskenyek, sásszerűek. Le- 
veles szárán egyetlen sötétlila virág nyílik május-júniusban. A kör- 
nyező országokban is védett, élőhelyét is védeni kell, hogy a talaj- 
vízszint ne változzék. 


4. Kornistárnics (Gentiana pneumonanthe). Láprétek és hegyi ka- 
szálók védett, szépséges tárnicsa. Szára legtöbbször elágazó. A fel- 
ső szárlevelek hónaljában ülnek pompás, enciánkék színű, meg- 
nyúlt harang alakú virágai. Pártájuk 5 cimpájú, belül 5 pettyezett 
sáv húzódik végig. Gyökere keserű ízű, számos hatóanyagot tartal- 
maz. Gyógynövényként emésztési zavarok, étvágytalanság ellen 
használták. Hajdan tüdőbaj ellen ajánlották, innen egyik népi ne- 
ve: tüdőtárnics. Más nevei: ördög méze, keserűgyökérfű. (Tiszta 
gyökérkivonatából készült ugyanis az enciánpálinka.) 

1. Posvány kakastaréj (Pedicularis palustris). Lápréteken, mocsa- 
ras réteken találkozhatunk vele. A tátogatófélék családjához tar- 
tozik. Száron ülő levelei szárnyasán szeldeltek. Jellegzetessége a 
felfújt csésze. Kétajkú pártája piros színű. Félparazita. Nem túl 
gyakori. Védett! 


2. Buglyos szegfű (Dianthus superbus). Találó nevű szegfűnk láp- 
rétek, láperdők védett dísze. Lándzsás alakú levelei a szegfűfélékre 
jellemző módon átellenes állásúak. Szárán sok virág fejlődik. Fe- 
héres rózsaszínű szirmai erősen szeldeltek, rojtos-sallangosak. A 
lápréteken augusztusban együtt virágzik a kornistárniccsal. A kék- 
perjés láprétek egyik jellemző nyár végi növénye. Korábban dísz- 
növényként is ültették. Védett! 


3. Sárgaliliom (Hemerocallis lilio-asphodelus). Nálunk csak a Du- 
nántúlon él nedves réteken, berkekben, égerligetek szélén, ritkán 
cseres tölgyesek tisztásain. Mellékgyökerei az aszfodeluszéhoz ha- 
sonlóan koloncosak. Keskeny, hosszú tőlevelei élénkzöldek. Szára 
levéltelen. Magas tőkocsányán júniusban nyitja enyhén bókoló, 
tölcsér alakú, citromsárga virágait. Kevés számú illatos virága 
csak rövid ideig marad nyitva. Európa-szerte ültetett dísznövény 
is. Vadon élő állományait törvény védi (L. Dísznövények 20. o.). 


4. Tiszai margitvirág (Chrysanthemum serotinum). Az ártereket, 
nádasok szegélyét és lápokat díszíti. A Felső-Tisza vidékén különö- 
nösen gyakori, magas növény. Fűrészes szélű levelei nem szárnyal- 
tak, mint az alacsonyabb réti margitvirágé (L. Vadvirágok I., 40. o.; 
Chrysanthemum leucanthemum). Kevés fészkű. Nagy fészekvirág- 
zatának szélén lévő fehér sugárvirágai hosszúak. Dalmáciai roko- 
nából rovarirtó szer készül. 

XXVI. tábla 


1. Békakonty (Listera ovata). Láprétek, láperdők és nedves rétek 
nem feltűnő virágú orchideája, amely előfordul nyirkos erdőkben 
is. 30-40 cm magasra nő. Feltűnően erezett, két, nagy, tojásdad 
alakú sötétzöld levele a szár közepén ül. Megnyúlt szárának végén 
lévő, lazán álló virágai zöld színűek. Emiatt a rét magas zöldjében 
nem mindig könnyű észrevenni. Az Alföldön csak szórványosan 
él. Májustól júliusig virágzik. 


2. Szúnyoglábú bibircsvirág (Gymnadenia conopea). Nedves rétek 
és láprétek védett kosborféléje. A gyökérgumó kinyújtott kézre em- 
lékeztet. Levelei lándzsás alakúak. Virágai erős illatúak, pirosak, 
sűrűn, nyúlánk, tömött fürtben állnak. A virágok hosszú, vékony 
sarkantyút viselnek. Májusban és júniusban nyílik (L. Vadvirágok 
2., 22. 0.). 


3. Mocsári kosbor (Orchis laxiflora). Virágzásakor a mocsár- és 
lápréteket lila színbe öltözteti. 60 cm magasra is megnő. Gumója 
gömbölyű. Sötétpiros vagy lila virágai hosszú, laza fürtben nyílnak 
a szár végén. Pompás kosbor nevű alfaja magasabb, a mocsárinál 
ritkább. Virágzási ideje június és július. Védett! (L. Vadvirágok 
2., 22. 0.) 


4. Mocsári nőszőfű ( Epipactis palustris). Mocsaras, lápos réteken 
és homokbuckák közötti nedves mélyedésekben virágzik júniustól 
augusztusig. Inkább hegyvidékeink növénye. Virágai bókolók, le- 
pellevelei harang alakúan szétállnak. Fehér virágának mézajka 
hosszabb a lepellevélnél. A virágok leveles szárának felső részén 
lazán, egymástól távolabb állnak. A széles levelű nőszőfűvel ( Epi- 
pactis helleborine) együtt védettséget élvez. 

XXVII. tábla 


1. Fehér fűz (Salix alba). Árterek, folyó- és patakpartok nálunk el- 
maradhatatlan fája (L. Fák, bokrok 60. o.). Fűz-nyár ligeterdők 
egyik állományalkotója és névadója. Jól tűri az árvizek miatti 
hosszú elárasztást. Ültetik is; gyógynövény (L. Gyógynövények 20. 
0o.). Kérgének szaliciltartalma miatt régen a maláriás váltóláz fon- 
tos gyógyszere volt. Sárga növényi festék vonható ki belőle. Vesz- 
szőit az árvízvédelemnél, valamint kosárfonásra, kerítéskészítésre 
használják. Egykor felhasználták az árterületeken évről évre elön- 
tött házak falának építésénél, ezek a vert falú , patics"-házak ellen- 
álltak az árvíznek. 


2. Rekettyefűz (Salix cinerea). Fűz-, nyír- és égerlápok magas, tere- 
bélyes cserjéje. Levelei felső harmadukban a legszélesebbek és rö- 
viden kihegyezettek. Magányosan nagy, kör alakú, bozót formájú- 
ra nő. Tőzegjelző. Tannintartalmú kérgét cserzésre használják. 
Hamvasfűzként is ismert. 


3. Enyves éger (Alnus glutinosa). Égerlápokban és hegyi patakokat 
kísérő ligeterdőkben állományalkotó (L. Fák, bokrok 56. o.). To- 
jásdad levelei csúcsukon kicsípettek, fényes zöldek. Fiatal levelei 
enyvesek, ragadósak. Fekete áltobozos termése sokszor még a kö- 
vetkező évben is a fán marad. Könnyű, barnásvörös, puha fáját a 
bútoripar dolgozza fel. A kérgéből készült teát állatoknak hasme- 
nés ellen adják. Kérge kelme- és ruhafestésre is használt. Más ne- 
vei: berekfa, jégerfa, Erdélyben egérfa. 


4. Kutyabenge (Frangula alnus). Láp- és ligeterdőkben élő cserje 
vagy alacsonyabb fa. Levelei fordított tojás alakúak. Kérge frissen 
kellemetlen, átható szagú és mérgező, egyévi szárítás után azonban 
fontos gyógyszerek alapanyaga. Kérgét lőporgyártáshoz is felhasz- 
nálták. Fája kiválóan alkalmas furnérozásra. Terméséből sárga 
festék nyerhető (L. Gyógynövények 20. o.). 

XXVIII. tábla 


1. Parti szőlő (Vitis ripariea). Ártéri erdőkben gyakran nehezen 
áthatolható liánt alkot. Ligeterdeink liánja a sziklai szőlő (Vitis ru- 
pestris) is. Mindkettő kivadult és meghonosodott észak-amerikai 
alanyszőlő. Kúszó kacsaikkal kapaszkodva a fák tetejéig felhatol- 
nak. Ahol komlóval és iszalaggal nő együtt, a trópusi liánren- 
geteget idézi. A ligeti szőlő (Vitis silvestris) az előző kettőnél rit- 
kábban fordul elő, pedig ő az őshonos. 


2. Felfutó sövényszulák (Calystegia sepium). Láperdők, ligeterdők, 
nádasok cserjékre, fákra, nádra ráfutó növénye. Kúszó hajtása csa- 
varodott. Dárda alakú levelei mélyen szíves vállúak. Nagy, feltűnő 
fehér virágai tölcsérszerűek. A vele közel rokon, dísznövényként 
ültetett hajnalkákkal ellentétben virágát éjjel is nyitva tartja. A pár- 
tája tövében termelődő nektárt éjjelente szenderlepkék nyalogat- 
ják. Virágai egész nyáron át láthatók (L. Vadvirágok I., 40. o.). 


3. Magas aranyvessző (Solidago gigantea). Árterületek, nedves ár- 
kok, hordalékok, liget- és láperdők sokszor tömegesen előforduló, 
jellemző növénye. Magas növésű, levelei kihegyezett fűrészesek. 
Egész nyáron át láthatjuk aranysárga színű, összenőtt szirmú, apró 
fészkekből álló virágzatát. Nálunk behurcolt jövevénynövény. Az 
észak-amerikai indiánok az aranyvesszők kaszattermését fogyasz- 
tották. Dísznövény is. Kései aranyvesszőként és jágerkender néven 
is ismert. A hazánkban őshonos, istápfűnek is nevezett közönséges 
aranyvesszőhöz (Solidago virga-aurea) hasonlóan népi gyógynö- 
vény (L. Gyógynövények 46. o.). 


4. Süntök (Echinocystis lobata). Ültetésből kivadult, és sokfelé 
meghonosodott. Ártereken és ligeterdőkben különösen jól érzi ma- 
gát. Karéjos leveleiről is felismerhető, elágazó kacsokkal kapasz- 
kodó tökféle. Legjellegzetesebb azonban nagy, gömb alakú, éret- 
ten felnyíló termése, amit kívül lágy tüskék borítanak. 


60 


XXIX. tábla 


NÉVMUTATÓ 


(A római számok a szines táblákat, 


mertető szövegoldalakat jelölik.) 


aggófű XVII., 36 
angyalgyökér XX., 42 
arany vessző XXIX., 60 
aszat, mocsári XX., 42 
átokhínárlIII., 8 


bajuszpázsit XVIII., 38 
békabuzogány XI., 24 
békakonty XXVII., 56 
békakorsó, keskeny levelű 

XIII., 28 

- széles levelű XIII., 28 
békalencse, bojtos II., 6 

- keresztes II., 6 

- púpos II., 6 
békaliliom VIII., 18 
békaszittyó XXI., 44 
békaszőlő, bodros VII., 16 

- fésűs VII., 16 

- hínáros VII., 16 

- úszó VII., 16 

- üveglevelű VII., 16 
békatutaj VI., 14 
bibircsvirág XXVII., 56 


csetkáka XVI., 34 
csikorgófű XIII., 28 
csillárkamoszat III., 8 
csomorika X., 22 

csucsor, ebszőlő XVIII., 38 
csukóka XVI., 34 


62 


az arab számok a képeket is- 


édesgyökér XV., 32 

éger, enyves XXVIII., 58 
erdeikáka, közönséges XVII.. 36 
ezerjófű XXIV., 50 


farkasfog XIII., 28 
forrásmoha II., 6 
fűz, fehér XXVIII., 58 

- rekettye XXVIII., 58 
füzény XIV., 30 
füzike XIII., 28 


görvélyfű XXIV., 50 
gyapjúsás XIX., 40 
gyékény IX., 20 


hamuvirág XXII., 46 
harmatfű XXI., 44 
harmatkása X., 22 
hídőr XI., 24 

hízóka XXI., 44 


kakastaréj XXVI., 54 
kakukktorma XVII., 36 
káka, tavi X., 22 
- . közönséges erdei XVII., 36 
kálmos IX., 20 
kányafű XV., 32 
kékperje XXV., 52 
keserűfű, kígyógyökerű XXIII.,48 
- lapulevelű XIV, 30 
- vidra XIV., 30. 
kígyónyelv XXIII., 48 


királyharaszt XXIII., 48 
kocsord XXL, 44 

kolokán VIII., 18 
kornistárnics XXV., 52 
kosbor, mocsári XXVII., 56 
kutyabenge XXVIII., 58 
kutyatej, mocsári XII., 26 


látonya XV., 32 
legyezőfű XXV., 52 
lizinka XI., 24 
lórum XIV., 30 


margitvirág XXVI., 54 

májvirág, fehér XIX., 40 

menta, vízi XII., 26 

mételyfű VIII., 18 

mételykóró XI., 24 

moha, békalencse II., 6 
- villás II., 6 


nád IX., 20 

nőszirom, mocsári X., 22 
- szibériai XXV., 52 

nőszőfű XXVII., 56 

nyílfű VIII., 18 


ördögharaptafű XXIII., 48 


palka XVI., 34 
páfrány, mocsári XX., 42 
peszérce XII., 26 
pitypang, lápi XXIV., 50 
rence IV., 10 
rucaöröm VI., 14 
sárgaliliom XXVI., 54 
sás, hólyagos XX., 42 

- mocsári XII., 26 


- zsombék- XX., 42 
sövényszulák XXIX., 60 
súlyom VI., 14 
süllőhínár, füzéres III., 8 

- gyűrűs III., 8 
süntök XXIX., 60 
szegfű, buglyos XXVI., 54 
szőlő, parti XXIX., 60 


tisztesfű XVI., 34 
tócsagaz, érdes V., 12 
- sima V., 12 
tófonal III., 8 
tőzegáfonya XXII., 46 
tőzegeper XXII., 46 
tőzegmoha XIX., 40 
tündérfátyol VI., 14 
tündérrózsa, fehér I., 4 
- kék I., 4 
- piros I., 4 
tüskés hínár, kis V., 12 
- nagy V., 12 


ujjaskosbor XVIII., 38 


vallisznéria V., 12 

veronika XVII., 36 

vidrafű XIX., 40 

virágkáka, ernyős IX., 20 

víziboglárka, hínáros IV., 10 
- nagy IV., 10 

vízilófark IV., 10 

vízitök I., 4 


zászpa XXIV., 50 
zergeboglár XXII., 46 


zsióka XVIII., 38 
zsurló, mocsári XV., 32 


HU ISSN 0324-3168 
ISBN 963 11 5242 1 


Móra Ferenc Ifjúsági Könyvkiadó, Budapest 
Felelős kiadó: Sziládi János igazgató 
Kossuth Nyomda (86.0609), Budapest, 1987 
Felelős vezető: Bede István vezérigazgató 
Felelős szerkesztő: D. Nagy Éva 

Szakmailag ellenőrizte: dr. Fekete Gábor, dr. Pócs Tamás 
A szöveget gondozta: Makai Judit 

Műszaki vezető: Szakálos Mihály 
Képszerkesztő: Árva Ilona 

Műszaki szerkesztő: Deák Ferencné 

160000 példány 

Terjedelem: 2,76 (A/5) ív. IF 5806 


